De som er anmeldt er alle gutter i 12 til 14 års alderen.

– Fordi guttene er så unge, skal også barnevernet følge opp dette videre, sier politioverbetjent ved seksjon for volds- og sedelighetsforbrytelser, Grete Lien Metlid. Foto: Simon Skjelbostad Yset / NRK

– Vi har fått inn en anmeldelse som går på at unge jenter i tilknytning til Norway Cup har blitt utsatt for det vi vil karakterisere som beføling eller seksuell handling, sier politioverbetjent ved seksjon for volds- og sedelighetsforbrytelser, Grete Lien Metlid.

Dette skal ha skjedd i et telt på Ekebergsletta der det arrangeres diskotek for de unge.

– Vi vet foreløpig ikke nøyaktig hvor mange jenter som har blitt utsatt for dette, men det skal være snakk om flere, sier Metlid.

Barnevernet koblet inn

Politiet har varslet de som har ansvaret for de anmeldte guttene på Norway Cup. Det samme blir barnevernet.

– Fordi guttene er så unge, skal også barnevernet følge opp dette videre, sier Metlid.

Gjennom helgen og også til uka vil politiet etterforske saken.

– Er sjokkert

Terje Lund, styreleder i Norway Cup synes er sjokkert over at jenter kan ha blitt befølt inne i diskotekteltet, til tross for et stort sikkerhetsopplegg. Foto: Ruud, Vidar / NTB scanpix

- Jeg er rystet over dette, sier Terje Lund, styreleder i Norway Cup.

Han er sjokkert over at så unge gutter kan ha antastet jevnaldrene jenter inne på diskoteket. Han mener sikkerheten inne på diskoteket var god.

– Vi hadde et stort sikkerhetsopplegg med politi, profesjonelle sikkerhetsvakter og utekontakten til stede, sier Lund.

Det var aldri mer enn 300 deltagere inne i teltet som for første gang var flyttet opp på Ekebergsletta.

I løpet av turneringen har det blitt arrangert fire diskotekkvelder her for deltagerne.

Avventer politiets etterforskning

Norway Cup-ledelsen vil foreløpig ikke si noe om mulige sanksjoner.

– Vi må vente til politiet er ferdig med sine undersøkelser før det eventuelt blir snakk om sankjsoner mot spillere og klubbene de tilhører, sier Lund.

Lørdag er siste dag av turneringen som regnes som regnes som verdens største fotballturnering for barn og ungdom.

Trener bøtelagt

Tidligere denne uken fikk en Norway Cup-trener, som var siktet for seksuell atferd mot flere jenter, et forelegg på 20.000 kroner.

Ifølge politiet skal han ha kløpet flere deltakere i ansiktet, tatt dem på rumpa og kysset dem.

Mannen skal også ha seksuelt fornærmet en kvinne i Oslo. Forelegget på 20 000 omfatter også denne kvinnen.

Den utenlandske treneren vedtok forelegget og forlot Norge.